In nomine Domini et Salvatoris nostri Jesu Christi Hludovicus, divina providentia ordinante, imperator augustus. Cum petitionibus servorum Dei justis et rationabilibus divini cultus amore acquiescimus, superni muneris donum a Domino impertiri credimus. Idcirco noverit sagacitas seu utilitas omnium fidelium nostrorum tam præsentium quam futurorum, quia venerabilis Modoinus Augustidunensis urbis ecclesiæ episcopus obtulit obtutibus nostris auctoritatem immunitatis domini et genitoris nostri bonæ memoriæ Karoli piissimi augusti, in qua erat insertum quod non solum idem genitor noster, verum etiam et antecessores ejus reges videlicet Francorum ecclesiæ sancti Nazarii martiris cui, auctore Deo, ipse Modoinus præest sub suo nomine et defensione cum monasteriis et cellulis seu parochiis sibi subjectis et rebus vel hominibus ad se pertinentibus vel aspicientibus consistere fecerant et earum immunitatum auctoritatibus hactenus ab inquietudine judiciariæ potestatis eadem munita atque defensa fuisset ecclesia. Sed pro rei firmitate postulavit a nobis præfatus episcopus Modoinus, ut paternum seu prædecessorum nostrorum regum morem sequentes, hujuscemodi nostræ immunitatis præceptum ob amorem Dei et reverentiam ipsius loci sancti, circa ipsam ecclesiam fieri censeremus. Cujus petitioni libenter adsensum præbuimus et hoc nostræ auctoritatis præceptum erga ipsam ecclesiam immunitatis et tuitionis gratia pro divini cultus amore et animæ nostræ remedio, fieri decrevimus, per quod præcipimus atque jubemus ut nullus judex publicus vel quislibet ex judiciaria potestate in ecclesias aut loca vel agros seu reliquas possessiones quas moderno tempore, in queislibet pagis vel territoriis infra ditionem imperii nostri, tam ultra quam citra Rhenum, Rhodanum Ligerimque juste et legaliter tenet vel possidet ecclesia, vel ea quæ deinceps in jure ipsius sancti loci voluerit divina pietas augeri, ad causas audiendas, vel freda aut tributa exigenda, aut mansiones vel paratas faciendas, aut fidejussores tollendos, aut homines ipsius ecclesiæ tam ingenuos quam servos super terram ipsius commorantes distringendos nec ullas redhibitiones aut illicitas occasiones requirendas, nostris et futuris temporibus redhibemus ingredi audeat, vel ea quæ super memorata sunt penitus exigere præsumat. Sed liceat memorato præsuli suisque successoribus, res prædictæ ecclesiæ cum monasteriis et cellulis seu parochiis sibi subjectis ex rebus vel hominibus ad se pertinentibus vel aspicientibus sub tuitionis atque immunitatis nostræ defensione, remota totius judiciariæ potestatis inquietudine, quiete possidere et nostro parere imperio, atque pro incolumitate nostra, conjugis et prolis, seu etiam totius imperii a Deo nobis conlati, et ejus clementissima miseratione per immensum conservandi, una cum clero et populo sibi subjecto, Dei immensam clementiam exorare delectet. Et quidquid de præfatæ rebus ecclesiæ jus fisci exigere poterit in integrum eidem concessimus ecclesiæ: scilicet ut perpetuo tempore ei ad peragendum Dei servitium augmentum et supplementum fiat. Hanc itaque authoritatem, ut pleniorem in Dei nomine obtineat vigorem, et a fidelibus sanctæ Dei Ecclesiæ et nostris verius credatur et diligentius conservetur, eam manu propria subterfirmavimus et annuli impressione subtersignari jussimus. Signum Hludovici serenissimi imperatoris. Durandus diaconus ad vicem Elicazar recogno vi et subscripsi. Data IX kalendas augusti, anno, Christo propitio, II imperii domini Hludovici piissimi augusti, indictione VIII. Actum Paderburno in Saxonia, in nomine Dei feliciter. Amen.